Keywords

Summary



Keywords

1. Ochranná známka Spoločenstva – Opravné prostriedky

(Rokovací poriadok Súdu prvého stupňa, článok 44 ods. 1, články 46, 130 ods. 1, článok 132 ods. 1 a článok 135 ods. 1 druhý pododsek)

2. Ochranná známka Spoločenstva – Definícia a nadobudnutie ochrannej známky Spoločenstva – Relatívne dôvody zamietnutia – Námietka majiteľa zhodnej alebo podobnej skoršej ochrannej známky zapísanej pre zhodné alebo podobné tovary alebo služby

[Nariadenie Rady č. 40/94, článok 8 ods. 1 písm. b)]

Summary

1. Podľa článku 44 ods. 1 Rokovacieho poriadku Súdu prvého stupňa, ktorý sa na konanie v oblasti duševného vlastníctva uplatňuje na základe článku 130 ods. 1 a článku 132 ods. 1 tohto poriadku, musí návrh podaný v rámci žaloby proti Úradu pre harmonizáciu vnútorného trhu (ochranné známky a vzory) obsahovať zhrnutie dôvodov, na ktorých je návrh založený. V tejto súvislosti sa obsah žaloby môže v konkrétnych bodoch podoprieť a doplniť odkazom na výňatky z dokumentov, ktoré tvoria jej prílohu, ale všeobecný odkaz na iné písomnosti nemôže nahradiť nedostatok základných prvkov právnej argumentácie, ktoré podľa vyššie uvedených ustanovení tvoria náležitosti žaloby.

To sa vzťahuje aj na vyjadrenia ďalšieho účastníka námietkového konania pred odvolacím senátom Úradu, ktorý je vedľajším účastníkom konania pred Súdom prvého stupňa, na základe článku 46 rokovacieho poriadku, ktorý sa uplatňuje v oblasti práva duševného vlastníctva podľa článku 135 ods. 1 druhého pododseku tohto rokovacieho poriadku. Takéto vyjadrenie je teda, pokiaľ odkazuje na písomnosti predložené pred Úradom, neprípustné, keďže sa v ňom urobený všeobecný odkaz netýka žalobných dôvodov a tvrdení uvedených v samotnom vyjadrení.

(pozri body 33 – 35)

2. Pre priemerného nemeckého spotrebiteľa neexistuje pravdepodobnosť zámeny medzi, na jednej strane slovnou ochrannou známkou BUD a obrazovými označeniami American Bud a Anheuser Busch Bud, ktorých zápis ako ochranných známok Spoločenstva je požadovaný pre „pivo, ale, porter, alkoholické a nealkoholické sladové nápoje“ patriace do triedy 32 v zmysle Niceskej dohody a, na druhej strane, slovnou ochrannou známkou BIT a slovnou a obrazovou ochrannou známkou Bit zapísanými skôr v Nemecku pre „pivo; minerálne vody a sýtené vody a iné nealkoholické nápoje; nápoje na ovocnom základe a ovocné šťavy; sirupy a iné výrobky na prípravu nápojov“ a „pivo“ patriace do tej istej triedy uvedenej dohody, a to bez ohľadu na zhodnosť alebo podobnosť predmetných výrobkov, a to aj pri existencii prípadnej väčšej rozlišovacej spôsobilosti skorších ochranných známok. Vzhľadom totiž na značné rozdiely, ktorými sa predmetné ochranné známky líšia, ako aj neexistenciu koncepčnej podobnosti medzi nimi:

– prihlasovaná slovná ochranná známka BUD a skoršie ochranné známky, hoci vykazujú z vizuálneho a fonetického hľadiska slabý stupeň podobnosti a

– prihlasované obrazové ochranné známky a skoršie ochranné známky, hoci vykazujú z fonetického hľadiska slabý stupeň podobnosti,

– sú celkovo odlišné.

Pravdepodobnosť zámeny medzi prihlasovanými ochrannými známkami a slovnými a obrazovými ochrannými známkami „Bitte ein Bit!“ zapísanými skôr v Nemecku pre výrobky „pivo a nealkoholické nápoje“ patriace do triedy 32 a pre rozličné výrobky patriace do tried 16, 18, 20, 21, 24, 25, 28, 32, 34 a 42 Niceskej dohody a fortiori neexistuje. Tieto skoršie nemecké ochranné známky totiž oproti skorším slovným nemeckým ochranným známkam, ktoré obsahujú slovný prvok „bit“, obsahujú dodatočné slovné („bitte“, „ein“) a grafické („!“) prvky, ako aj osobitnú grafiku. Z vizuálneho hľadiska sú tak prvé uvedené ochranné známky ešte vzdialenejšie než druhé uvedené ochranné známky. Okrem toho, z fonetického hľadiska a aj za predpokladu, že by sa skoršie nemecké ochranné známky (Bitte ein Bit!) vyslovovali ako odkaz výlučne na pojem „bit“, nie je záver odlišný od záveru týkajúceho sa skorších nemeckých ochranných známok obsahujúcich slovný prvok „bit“. Z koncepčného hľadiska nakoniec neboli Súdu prvého stupňa predložené dokumenty, na základe ktorých sa možno domnievať, že predmetné ochranné známky vykazujú obvyklý stupeň podobnosti. Preto nie sú prihlasované ochranné známky a skoršie nemecké ochranné známky Bitte ein Bit!, posudzované celkovo, podobné.

(pozri body 107, 109, 123, 124)